Mundtlig beretning 2010

**Velkommen til generalforsamling 2010**

Vi skal vælge en dirigent, jeg vil på styrelsens vegne foreslå tidligere formand for Kreds 13 Christian Lyhne.

Jeg vil bede jer alle om at rejse jer op og mindes det medlem, der er afgået ved døden siden generalforsamlingen i 2009. Det er: Karl Heinz Johansen - æret være hans minde.

Den skriftlige beretning har været på hjemmesiden siden den 18. februar.2010.

Regnskab og budget har været tilgængelig på hjemmesiden fra den 4. marts 2010

Den skriftlige og mundtlige beretning skal ses som en helhed og behandles samlet.

Jeg kan ikke beskrive alt, hvad Kreds 13 eller Danmarks Lærerforening har beskæftiget sig med siden sidste generalforsamling i de to beretninger. Man er derfor velkommen til at spørge ind til det, man evt. mener der mangler. Jeg skal så på bedste vis forsøge at svare.

**Indledning**

Jeg indledte den skriftlige beretning med en beskrivelse af bl.a. det 360 g. eftersyn, statsministeren har bebudet af folkeskolen.

Som jeg skrev, vil jeg se frem til, at eftersynet bliver mere og andet end bare et eftersyn.

Et eftersyn er det, man foretager, når man f.eks. sender sin bil til de obligatoriske eftersyn. Men hvis jeg afleverer en ældre lidt ramponeret bil, som jeg ikke har haft råd til at gøre noget ved i flere år, får jeg jo ikke en Formel 1 racer retur. Derfor er det ikke et eftersyn, vi har brug for. Det vi har brug for er, at videreudvikle vores folkeskole.

Jeg vil anbefale, at når man nu har besluttet at bruge kræfter på at foretage et 360 g. eftersyn af folkeskolen bør man udvide eftersynet til undervisningsministeriet. Her kan man bl.a. vurdere om de 110,8 mill. kr. der er brugt til at udvikle test samt de 45 mill. kr., der skal benyttes til driften af dem kan bruges til noget bedre i folkeskolen.

Så derfor er mit forslag, send de penge ud til folkeskolerne.

Oveni kan vi så lægge alle de ressourcer, der benyttes på skolerne til at foretage de test, der indtil nu ikke har fungeret og som ifølge flere forskere ikke kan give et korrekt billede af, hvad eleverne kan.

Regeringen promoverer folkeskolen som et indsatsområde, det hænger ikke sammen, når vi samtidig kan se, at der rundt omkring i landet bliver foretaget dramatiske besparelser på folkeskoleområdet.

I den seneste tid har vi hørt om kommuner, der har genåbnet budgetter og skåret ned på budgetterne bl.a. med store besparelser på skoleområdet. Hvis vi skal have en skole i verdensklasse og nå Lars Løkkes mål om at være blandt top-fem i verden, kræver det investeringer i folkeskolen, så vi kan få den folkeskole, som er forudsætningen for, at det danske samfund er rustet til fremtidens udfordringer.

Vi deltager i et forpligtende samarbejde med 7 andre kredse i Københavns- området på vores sidste møde i slutningen af februar, var der en gensidig orientering om den økonomiske situation på skoleområdet. Det billede ser bestemt ikke opmuntrende ud.

Værst ser det ud i København, hvor der på grund af besparelser skal nedlægges mellem 150 – 200 lærerstillinger.

I det nummer af Folkeskolen, der lige er udkommet, kan man læse, hvordan udsigterne ser ud på landsplan, det er skræmmende perspektiver.

I vores to kommuner har vi ikke hørt om drastiske forslag til besparelser.

I Dragør har der været lidt rygter om en lille stillingsnedgang, men det eneste konkrete vi har lige nu er, at man har stillet renovering af skolerne i bero. Vi ved mere efter byrådsmødet den 25. marts.

I Tårnby kommer første udmelding om budget for 2011, den 24. marts.

Og nu over til noget mere positivt. Vi har jo som alle ved fået ny undervisningsminister, Tina Nedergaard. Hun lagde ud med at bekendtgøre, at hun vil samarbejde med Danmarks Lærerforening, det er nye velklingende toner fra undervisningsministeriet.

I bladet Folkeskolen den 4. marts giver hun udtryk for, at vi har mange gode resultater i den danske folkeskole, og at trivsel betyder meget for hende. Ledere, medarbejdere, elever og forældre skal trives, for det er, når man trives, at der er rum for læring.

Tina Nedergaard tror på det samarbejdende demokrati og giver udtryk for, at de kan bestemme nok så meget på Christiansborg, men det vigtigste er, at det bliver godt modtaget af forældre, børn og lærere, som skal sikre, at det sker i virkeligheden ude på skolerne. Det er en god pointe og lad det endelig også få afsmittende virkning ude i kommunerne, så er der er lys forude.

**Overenskomst 2011**

I sidste uge deltog jeg i en kredsformandskonference om OK11. Formålet med konferencen var at debattere Hovedstyrelsens første forslag til krav til overenskomsten.

Hovedstyrelsen har derefter på baggrund af debatten godkendt de foreløbige krav.

De ser i hovedtræk således ud:

* En forbedring af reallønnen gennem procentvise lønstigninger
* Reguleringsordningen videreføres og forbedres
* Lønforhøjelse til lærere og børnehaveklasseledere
* Forhøjelse af lønnen for timelønnede
* Pensionsprocenten for overenskomstansatte forhøjes
* Alle centralt aftalte tillæg skal være pensionsgivende
* Tjenestemandspensionisternes reguleringsprocent forhøjes
* Individuel ret til efteruddannelse
* Rekruttering og fastholdelse via f.eks. mentorordninger og supervision
* Forbedring af Rammeaftale om seniorpolitik – rettigheder frem for muligheder
* Videreførelse af seniordage (fra trepartsaftalen)
* Flere lønnede uger under barselsorloven
* Forslag om forbedringer for specialistfunktioner det gælder for tale-hørelærere, skolekonsulenter, skolepsykologer og UU-vejledere
* Lederrekruttering

Forslaget fra Hovedstyrelsen bliver sendt ud til medlemsdebat.

Kredsene skal den 25. juni på baggrund af medlemsdebatten indsende deres forslag til Hovedstyrelsen.

På kongressen den 8. – 10. september vedtager foreningen de endelige krav til OK11.

Vi skal nok ikke forvente lønstigninger i den størrelsesorden vi fik ved OK08. Rigets økonomiske situation har ændret sig markant fra 2008 til 2010.

Anders Bondo gav på konferencen udtryk for at en af de største udfordringer ved denne overenskomst, er den smalle ramme, der måske kommer til at ligge i nærheden af 3 – 4 %.

Arbejdstidsaftalen er ikke med i de foreløbige krav. Det er foreningens holdning, at vi ikke kan opnå en central aftale med en fornuftig ens faktor, det er de A08 aftaler, der nu er indgået i 72 af landets 98 kommuner alt for forskellige til. (11 kommuner har indgået en KTO-aftale meget lig A08 aftalen.

**Arbejdstidsaftalen – undersøgelsen.**

I uge 6 gennemførte kredsen DLF’s spørgeskemaundersøgelse af arbejdstidsaftalen.

Desværre var svarprocenten på under 50 %, hvilket betyder, at undersøgelsen ikke kan anses for at være valid, men den viser alligevel nogle pejlemærker for, hvor der kan være behov for en særlig indsats på de enkelte skoler.

Undersøgelsen viser stort set de samme tendenser og problemfelter som kredsstyrelsen pegede på ved midtvejsevaluringen på vores kredsstyrelseskursus i januar.

Jeg har beskrevet evalueringen i den skriftlige beretning.

Når man ser på besvarelserne i undersøgelsen, er det tydeligt også med den lave svarprocent, at lærerne ikke oplever, at aftalen har medført en mere enkel og ubureaukratisk planlægning på skolerne.

Nogle skoler scorer også meget lavt, på nogle skoler er den 0, på spørgsmålet om, ”at aftalen har sat lærerne fri efter mange års tælleri.”

Det svarer meget godt til, at vi i midtvejsevalueringen peger på, at mødestrukturen giver problemer og frustrationer på nogle skoler.

Der er også tydeligt behov for, at få arbejdet med den gensidige dialog.

Tillidsrepræsentanterne har resultatet af undersøgelsen for de enkelte skoler, og de skal indgå i den evaluering, der skal være på skolerne inden planlægningen af næste skoleår.

Det er, som jeg skriver i den skriftlige beretning vigtigt, at alle parter oplever, at de har indflydelse på, at aftalen fungerer efter intentionerne i aftalen.

Et andet problemfelt, man skal være opmærksom på er, hvor mange og hvilke opgaver man putter i OTU-tiden, det skal være synligt. Det er begrænset, hvor mange elevplaner og skole/hjemsamtaler, der er plads til i OTU-tiden.

Overordnet skal aftalen medvirke til at skabe gode rammer for folkeskolen og understøtte folkeskolen som en attraktiv arbejdsplads.

På St. Magleby Skole, der tidligere har arbejdet under en KTO-aftale meget lig A08, og derfor i højere grad har fået indarbejdet en anden arbejdsform, kan de aflæse, at de har faldende sygefravær, og desuden oplever de, at der er større arbejdsglæde og korpsånd på skolen.

Det er sådanne resultater, vi helst skal se på alle skoler.

Det er, som jeg også har skrevet i den skriftlige beretning vigtigt, at man følger aftaleånden om tillid, dialog og samarbejde.

**Løn A08**

Den 1. april udløses der 1,25% til lokalløn. Forhandlingerne om de midler er afsluttet i begge kommuner.

I Dragør er der indgået aftale om et årligt tillæg på 3.500 kr. Tillægget gives for at bidrage til udviklingen af skolevæsenet i Dragør. I nutidskroner bliver det 364 kr. pr. måned.

I Tårnby er der indgået aftale om et årligt tillæg på 3353,59 kr. For ”Fleksibilitet ved benyttelse af IT”. I nutidskroner er det 349 kr. pr. måned.

Derudover er der indgået følgende aftaler:

UU-vejlederne bliver indplaceret på konsulentaftale.

Individuelle aftaler for konsulenter på PC.

Kvalifikationslønaftale med et lønforløb for Tale-høre lærere med audiologpæd. uddannelse.

I begge kommuner er der i henhold til OK08 indgået en skal-aftale med et kvalifikationslønforløb for ikke-uddannede lærere.

Det blev ved OK08 aftalt, at lønningerne pr. 1. april skulle stige med 0,5 %. I vores OK-aftale indgår en aftale om, at vi skal følge lønudviklingen på det private arbejdsmarked via reguleringsordningen.

Den økonomiske krise har medført, at der er sket en opbremsning i den private lønudvikling. De kommunalt ansatte ville derfor komme til at gå ned i løn den 1. oktober. For at undgå det har KTO og KL indgået en aftale om, at lønstigningen pr. 1.april kun bliver på 0,18%. Aftalen betyder, at der ikke bliver lønnedgang den 1. oktober. Det er desuden aftalt, at da man ikke kender den endelige regulering pr. 1. oktober, skal den resterende del betales ved OK11.

Du kan på vores hjemmeside downloade et lønberegningsskema, som du kan benytte til at tjekke om du får den korrekte løn. Her kan du desuden finde kredsens lønpolitik.

**Strukturændringer, Tårnby**

I Tårnby kommune besluttede kommunalbestyrelsen den 16. juni at oprette en specialskole på Tårnbygårdsskolen for elever med diagnoser pr. 1. august 2010.

Elever og lærere fra Tårnbygårdsskolen bliver overført til Pilegårdsskolen.

På Pilegårdsskolen er man nu midt i ud- og ombygningen, hvilket I måske har bemærket, da I ankom her i dag. Der var i øvrigt rejsegilde den 16. marts.

Processen har kørt fra marts 09 og det forventes at elever og lærere fra Tårnbygårdsskolen overføres til Pilegårdsskolen her pr. 1. maj.

Tårnbygårdsskolen skal herefter ombygges, så den kan modtage specialundervisningseleverne fra skoleårets start.

Meget forståeligt blev lærerne på Tårnbygårdsskolen meget kede af det, da de fik meddelelsen om, at deres skole skulle nedlægges, og det er ganske givet med stort vemod, at de siger farvel til deres skole og flytter til Pilegårdsskolen den 1. maj.

Der har gennemgående været ros til den proces, der har kørt i forbindelse med overførsel af lærere og elever til Pilegårdsskolen.

Der har været nedsat en arbejdsgruppe med repræsentanter fra begge skoler, og der har hele vejen været lagt op til at ledere/medarbejdere har indflydelse på at sikre en ordentlig proces. Derudover har der været afholdt fælles møder og sociale arrangementer for lærerne fra begge skoler.

Anna Murman tidligere afdelingsleder for specialklasserækken på Kastrupgårdsskolen bliver leder på den nye specialskole. Der har været afholdt flere cafemøder med stort fremmøde for evt. interesserede lærere og pædagoger. Der var ansøgningsfrist i starten af januar, og der er nu ansat det personale, der starter den nye specialskole op til august.

**Arbejdsmiljø**

Indeklimaet har det skidt på mange af landets skoler.

I slutningen af oktober måned kom resultaterne af det masseeksperiment som Dansk Naturvidenskabsfestival havde foretaget, hvor elever i ca. 800 klasser undersøgte deres indeklima.

Flere af skolerne i kredsen har deltaget i nævnte masseeksperiment. Resultatet af undersøgelsen kan ses på [www.formidling.dk/sw34574.asp](http://www.formidling.dk/sw34574.asp)

Når CO2 indholdet i luften er alt for højt, og der er for lidt ilt, kan det have en ret alvorlig påvirkning på indlæringen.

Forskere fra DTU skønner, at det for skoleelever kan være omkring 20 %. Hvilket svarer til at en elev i et skoleforløb fra 0 – 10. kl. mister 2 års undervisning. Det er måske at sætte overliggeren lidt højt, men at dårligt indeklima påvirker indlæring, er der ikke tvivl om.

På kongressen i 2009 fortalte Per Sand fra HS følgende lille ”tankevækkende historie” - ikke helt ordret citereret: En forklaring på at vi scorer lavt i PISA og andre undersøgelser kan være en kombination af dårligt indeklima og for få undervisningstimer. Eleverne i Danmark går kun 7 år i skole, fordi de mister 2 års undervisning over en 10-årig periode pga. for højt CO2 indhold og 1 år i de mindste klasser pga. forskellen på 570 t. mellem minimumstimetallet og vejledende timetal (det sidste er kun gældende, der hvor kommuner/skoler kører efter minimumstimetal). Hvis det er rigtigt, har jeg en hurtig anbefaling til Lars Løkke til, hvordan vi bliver den bedst scorende nation i PISA-undersøgelser

**Psykisk arbejdsmiljø**

Vi kan se, at vi har mange, der får ondt i arbejdslivet. Lærerarbejdet er belastende, og det er uacceptabelt, at man skal blive syg af at gå på arbejde.

Det er arbejdsgiverne, der har ansvaret for et godt og sundt arbejdsmiljø, men vi må alle medvirke til at løfte den arbejdsopgave. Her har tillidsrepræsentant, sikkerhedsrepræsentant og skoleleder et fælles projekt.

En af målsætningerne for den nye arbejdstidsaftale er at understøtte folkeskolen som en attraktiv arbejdsplads.

Danmarks Lærerforening har i den forbindelse udarbejdet et notat om samarbejde mellem skoleleder, tillidsrepræsentant og sikkerhedsrepræsentant om fag- og opgavefordeling, her står der bl.a., at sikkerhedsrepræsentanten skal inddrages i, om der for den enkelte er balance mellem opgave og ressourcer. Opgaverne må ikke udgøre en risiko for, at man kan blive syg.

Jeg vil anbefale, at man på skolerne er opmærksom på, at der er den balance.

Skolernes sikkerhedsrepræsentanter mødes med Kreds 13 ca. 4 gange om året. Møderne bliver benyttet til gensidig orientering og til at hente inspiration til sikkerhedsarbejdet.

Det er dejligt at se, at der i Kreds 13 er mange yngre lærere, der påtager sig den vigtige opgave som sikkerhedsrepræsentant. Danmarks Lærerforening opfordrer til, at sikkerhedsrepræsentanten er repræsenteret i de lokale MED-udvalg/samarbejdsudvalg, samt at sikkerhedsrepræsentanten er valgt som tillidsrepræsentantsuppleant.

I min mundtlige beretning sidste år annoncerede jeg, at kredsen i efteråret 2009 ville følge op på vores rummelighedsundersøgelse fra efteråret 2007. Den undersøgelse er udsat til efteråret 2010.

En af begrundelserne er, at det ikke skal være kredsen, der bidrager til at øge lærernes arbejdsopgaver.

Alle skoler fik med den nye arbejdstidsaftale en ny stor opgave. Aftalen kræver nytænkning hos både lærere og ledere, og det er et stort arbejde.

Det er min opfattelse ud fra det, vi hører fra skolerne, at der stadig er plads til mange forbedringer, når vi taler specialundervisning og rummelighed. Men det er nødvendigt for os at vide mere konkret, hvor skoen trykker. Det bedste grundlag for samarbejde med forvaltningerne er viden om det, vi skal samarbejde med forvaltningerne om.

Kredsstyrelsen har desuden besluttet i løbet af foråret at afholde et cafemøde om specialundervisning, hvor vi bl.a. inviterer specialklasselærere og AKT-lærere.

**Teamsamarbejde**

Kredsstyrelsen afholdt kredsstyrelseskursus i januar, et af temaerne på kurset var evaluering af A08 her midt i år 0.

Et af de problemfelter, der blev nævnt her hænger sammen med mødestruktur på skolerne, og som i nogle tilfælde giver frustrationer var, hvad man kan forvente af hinanden i forbindelse med teamsamarbejdet.

Teamsamarbejde er ikke nyt, men det er nyt, at man i højere grad selv skal vurdere, hvilke møder, man deltager i og hvornår.

Vi ved fra henvendelser til kredsen, at teamsamarbejde, forventninger samt krav fra ledere og teammakkere kan være meget belastende og føre til stress.

Det er derfor vigtigt:

* at man anerkender hinandens forskelligheder,
* at man har en høj grad af tillid til hinanden
* at man kommunikerer klart og tydeligt og lytter til hinanden
* at man er positivt indstillet og bidrager til samarbejdet
* at møderne er velforberedte og effektive. Ineffektive møder kan være kilde til stor frustration.

Jeg vil anbefale, at man på skolerne drøfter, hvordan man får skabt det gode teamsamarbejde.

Århus Lærerforening kører en kampagne: ”Pas på dig selv – og pas på hinanden”. Til den kampagne har de skrevet en sang, som jeg har lånt. Derfor skal vi helt ekstraordinært i år synge midt i beretningen.

Sangen ligger på bordene, jeg vil bede jer om at rejse jer op, vi har sørget for et lille orkester her bestående af vores næstformand og kasserer.

**Faseinddelt skole i Tårnby**

Tårnby Kommune besluttede i foråret 2007, at indføre faseinddelt skole på skolerne i Tårnby. Det fremgik af beslutningen, at faseinddelt skole skal evalueres i skoleåret 2010/11.

Forslaget havde forinden været til høring i skolebestyrelserne, de pædagogiske råd samt SU-systemet. Det fremgik af høringssvarene, at skolebestyrelserne og SU primært var positive, men i svarene fra de pædagogiske råd angav et overvejende flertal, at de ikke ønskede en faseinddelt skole.

Lærerrepræsentanterne fremførte efterfølgende på HSU møde, at de beklagede beslutningen og gav udtryk for, at vi når faseinddelt skole skal evalueres efter 3 år ønsker:

* at lærerne bliver inddraget,
* en præcisering af, hvad der skal evalueres
* at man evaluerer, hvordan modellen påvirker det psykiske arbejdsmiljø, rekruttering, skolernes autonomi og om fagligheden tilgodeses med faglærere

Kredsstyrelsen drøftede på kredsstyrelseskursus denne januar den kommende evaluering af faseinddelingen.

Overordnet var vi enige om at fokus må være, at vi har og får en god skole for lærere og elever, samt at udviklingen foregår på den enkelte skole.

Vi var derudover enige om, at man ved evalueringen bør vurdere om vi har nået de mål, som var begrundelsen for at indføre faseinddelt skole:

* Er eleverne blevet bedre – er fagligheden øget
* Er lærernes psykiske arbejdsmiljø blevet forbedret
* Er lærerne bedre kvalificeret

Der blev desuden peget på følgende problemstillinger: Fagteam, de svage elever, rekruttering, lærerne underviser ikke i deres linjefag, lærernes kønsfordeling i faserne, lærerautoritet ved de mange lærerskift. Vi oplever, at der i forvejen er rigtig mange lærerskift (Barsel, pension mm.).

**Afslutning**

Jeg vil slutte af med at takke vores forvaltninger for godt samarbejde og vores ansatte på kontoret som på forbilledlig vis medvirker til at løse de daglige opgaver.

Tak til kredsstyrelsen. TR’erne i kredsstyrelsen er kredsens ansigt på skolerne, og her yder de en stor indsats. TR har en hel central position på skolen som den person, der skal medvirke til at sørge for at ”der er god ro og orden”, og at der er et godt samarbejde.

Vi har valgt at have en TR-styrelse for at være sikre på, at der er en direkte hot line mellem skolerne og kredsstyrelsen. Vi forventer, at TR holder jer medlemmer på skolerne velorienterede om, hvad der foregår i foreningen både centralt og lokalt, og vi forventer, at de sørger for at formidle jeres holdninger retur til os.

Kredsstyrelsen skal i samarbejde med lærerne og vores aftaleparter medvirke til at skabe gode resultater, der gavner medlemmerne på alle områder, der er en del af lærernes arbejdsforhold. Det gælder både det psykiske- og fysiske arbejdsmiljø samt løn og arbejdstid.

En stærk fagforening er vigtig, jo flere vi er, jo større er vores styrke og jo bedre er foreningen til at kæmpe for kollektivet og for den enkelte.

Jeg overgiver hermed beretningerne til generalforsamlingens behandling.